เงินทุนระยะสั้นผันผวน หวั่นการเมืองไม่นิ่งพอ
อนุสรณ์ จับตาเงินทุนระยะสั้นผันผวน หวั่นการเมืองไม่นิ่งดันทุนไหลออก
24 มี.ค. 2558

อนุสรณ์ จับตาเงินทุนระยะสั้นผันผวน หวั่นการเมืองไม่นิ่งดันทุนไหลออก
นายอนุสรณ์ ธรรมใจ คณบดีคณะเศรษฐศาสตร์ มหาวิทยาลัยรังสิต กล่าวว่า ช่วงที่เหลือของปีนี้ การเคลื่อนย้ายเงินทุนระยะสั้นจะผันผวนมากขึ้นจากนโยบายผ่อนคลายทางการเงิน (คิวอี) ของญี่ปุ่นและยุโรป และการเตรียมขึ้นดอกเบี้ยในสหรัฐ แต่เชื่อว่าจะไม่กดดันอัตราเงินเฟ้อ และยังมีช่องที่จะลดดอกเบี้ยนโยบายลงได้อีก
“การเคลื่อนย้ายเงินทุนระยะสั้นเก็งกำไรมาเอเชียและไทยน้อยกว่าคิวอีสหรัฐ ดังนั้นธนาคารแห่งประเทศไทย (ธปท.) ยังไม่จำเป็นต้องออกมาตรการสกัดเงินเคลื่อนย้ายระยะสั้น และเชื่อมั่นว่า ธปท.เตรียมการรับมือได้” นายอนุสรณ์ กล่าว
อย่างไรก็ตาม ยังมีความเป็นห่วงว่า หากร่างรัฐธรรมนูญถูกต่อต้าน และไม่สามารถเลือกตั้งได้ตามโรดแมปที่กำหนดในปลายปี 2559 อาจทำให้นักลงทุนต่างชาติขาดความเชื่อมั่นและทำให้ปัญหาเงินทุนไหลออก หรือย้ายไปลงทุนประเทศอื่น
ทั้งนี้ หากไม่มีปัญหาเสถียรภาพการเมือง ดอกเบี้ยนโยบายทรงตัว และสหรัฐปรับดอกเบี้ยช่วงไตรมาส 4 ปีนี้ คาดว่าอัตราแลกเปลี่ยนจะอยู่ที่ 32-33 บาท/เหรียญสหรัฐ แต่หากมีปัญหาค่าเงินจะอยู่ที่ 32.5-34.50 บาท/เหรียญสหรัฐ